Die Menlo-Orkes is een van die gewilde kultuuraktiwiteite by Die Hoërskool Menlopark. Meeste van die orkeslede is ook leerders by Die Hoërskool Menlopark se Musiekakademie.
Die Menlo-Orkes bestaan tans uit 30 orkeslede wat onder andere die volgende instrumente speel: alt-viool, kontrabas, drom, elektriese kitaar, fluit, sintetiese klavier, klassieke kitaar, saxofoon, tjello, trompet en viool. Hulle is by die Suid-Afrikaanse Konsert- en Marsorkesvereniging (SAMOV) geaffilieer. Oefening is woensdagaande van 17:45 tot 20:10 in die Menlo-mediasentrum en een keer per jaar word ’n orkeskamp gereël waartydens daar baie musiek en jolyt gemaak word. Absolut Orkes!
Die Menlo-orkes is in 2011 begin en het sommer gou op die hartsnare van die skool getokkel. As naaswenners in die Nasionale kompetisie in 2013 laat hulle nie gras onder hulle voete groei nie (soos diegene,wat al in die orkesstoor was, sal weet).
Die hoofdoel van die orkes is om ‘n waardering vir musiek as kunsvorm te kweek. Selfdisipline, stiptelikheid en ywer is die pilare waarop ons Menlo-orkes drome berus. Ons weet dat hierdie waardes nie net in die musiekwêreld geld nie, maar in elke faset van die lewe. Daarom weet ons dat enige Parkie wat aan die einde van sy/haar skoolloopbaan die orkes verlaat enige valsnote wat op die lewenspad kom ook sommer maklik sal kan stem.
Orkesleier: Morkel Combrink
Morkel Combrink is die entoesiastise dirigent wat donderdagaande nie net vir die Menlo-orkes touwysmaak as dit by bladmusiek kom nie, maar ook sy ryke lewens-ervaringe in die musiekwêreld met hulle deel. Dié bekende musiekman, met kennis wat oor generasies strek, is hoogs in aanvraag en ons is bevoorreg genoeg om hom aan die stuur van ons orkes te hê. Hy plavei ‘n musikaal verruklike Menlo-orkespad en ons dans graag saam!
Orkesbestuurder: Vihann Oosthuizen
Vihann Oosthuizen is bekend vir sy oorspronklike liedjies wat sy Lewenswetenskap-leerlinge tot in hulle eksamens kan onthou en is die Menlo-Orkes se bestuurder. Met sy passie vir elke Menlo-musikant én musiek maak hy seker dat die Menlo-“musiekfabriek” die hoogste note nastreef met absolut musikale toewyding.
Die Menlo-orkes neem jaarliks deel aan die nasionale Eisteddfod en tree ook op in die Staatsteater by die Tshwane Jeug Kunstefees. Kunsaande is volop op die Menlo-kultuurkalender en die orkes loop nie sommer ‘n geleentheid mis om musiek te maak nie. Ons beplan ook ‘n samespel met die Menlo Drama- Akademie in die nabye toekoms. Orkeslede tree op as agtergrondmusiek en as hoofitems by verkskeie geleenthede waar slegs een, twee of ’n ensemble benodig word.
Olli, Bermuda en Darth
Sluit gerus by die Menlo-orkes aan en ontdek Olli, Bermuda en Darth-die geheimsinnige simbole van die Menlo-orkes ...
Hier in die Menlo-orkes praat ons ‘n eie taal en bekoor ons met musiek die harte so ver ons note dwarrel!
Ons orkes skuif graag instrumente om nog ‘n Menlo-musikant te verwelkom wat deel wil wees van ons asembenemende “musiekfabriek”. Die enigste voorvereiste is ‘n liefde vir musiek en passie en die Menlo-hartklop wat kan bydrae om ons orkesdroom van hoë musikale hoogtes te bereik.
Ons benodig nog verskeie musikante vir die volgende instrumente: klarinet, fluit, dwarsfluit, skuiftrompet, bariton horing, mellofoon, viool, alt-viool en tuba om net ‘n paar te noem.
Ons koop ook graag instrumente oor of neem ope hande instrumente wat in iemand se pad staan oor, want in ons orkes maak ons vinnig plek.